Luister na 'Bitterbosbende: Die been in die bos' deur Anzil Kulsen | Maroela Media
Anzil en haar seun Keenan het saam aan twee van die 'Bitterbosbende'-boeke geskryf (Foto: Verskaf)
Dink net jy hou vakansie êrens langs die see en dan vind jy uit dat die gebou waarin julle bly gedeeltelik op grafte gebou is? Dit is presies wat 'n paar jaar gelede met Anzil Kulsen en haar gesin gebeur het én waar die idee vir die Bitterbosbende-reeks ontstaan het.
"Ek onthou ons het iewers in die Kaap langs die see vakansie gehou toe ons dié nuus gehoor het," vertel Anzil. "Nou ja, as die naasbestaandes van oorledenes nie hiervan uitgevind het nie, sou daar die een of ander wonderwerk moes gebeur voor die grafte ontdek kon word."
Vertel meer oor die dorpie en waarom die verhaal juis hier afspeel?
In die Noord-Kaap waar die Kulsen-gesin woon, word hulle deur myndorpe omring: van Aggeneys tot Postmasburg, Kathu en Kimberley. Anzil het gereken Kathu sou 'n lekker Bitterbos wees, maar dan kon die dorpie netsowel in enige ander provinsie wees.
As die Bitterbosbende-reeks in 'n fliek omskep sou word, wie sal die rolle van die bende vertolk?
Anzil dink so 'n rukkie en erken plegtig dat dit nie 'n maklike taak is om akteurs te identifiseer nie.
"Sjoe, ek is bly ek hoef dit nie in werklikheid te doen nie. Dis soveel moeiliker as om net karakters te skep," sê sy.
Maar as sy dan moet kies, wie sou dit wees?
"Vir meneer Louw sal ek Tobie Cronjé kies, Quanita Adams moet die rol van mevrou Bosman speel, vir Vian Singleton as Leonard, 'n jong Clint Brink as Kurt en Beata Bena in die rol van Nieke."
Anzil en haar seun Keenan het saam geskryf aan Bitterbosbende (deel twee): Die been in die bos en Bitterbosbende (deel drie): Die been in die bos. Wat was hulle grootste uitdaging as ma en seun om saam 'n boek te skryf?
Vir Anzil en Keenan was dit 'n wonderlike ervaring om saam aan die verhale te skryf.
"Hoewel ons soms kop gestamp het, was dit gaaf om 'n bondgenoot te hê wat nuwe idees vir die storielyn kan uitdink," sê Anzil.
Keenan het dit ewe veel geniet om lewe aan die Bitterbosbende te gee, sê hy.
"Die Bitterbosbende-reeks is nie net spookstories nie, maar ook 'n groep jong vriende se avontuurverhale waaruit lesers genot kan put," vertel Keenan.
Luister hierbo na 'n voorlesing deur Anzil Kulsen van Bitterbosbende (deel twee): Die been in die bos.